Jugomaro-katte se toekoms nog duister | Maroela Media
Een van die katte by die Jugomaro Predator Park in Limpopo. Foto: Tiaan Joubert
Talle diereliefhebbers het Woensdag met skok reageer toe dit aan die lig gekom het dat 'n groep van sowat 20 mense by die park, wat tussen Groblersdal en Marble Hall geleë is, opgedaag het en 12 van die katte, waaronder 10 tiere en twee leeus, verdoof en in hokke gelaai het om hulle na 'n nuwe tuiste te skuif.
Die eienaars van die park, Goosey en Rosa Fernandes en hul seun, Justin, het 'n dringende interdik by die hooggeregshof ingedien om te verhoed dat daar beslag gelê word op hul katte en het 'n beroep op mense gedoen om paaie te versper om te keer dat hul diere verwyder word.
Regter Bert Bam het egter die dringende aansoek van die rol geskrap. Hoewel die tiere tans nog by die park is, is hul toekoms steeds duister, met meer hofsake wat moontlik op die Fernandes-gesin wag.
Die 12 katte is Donderdag in die vroeë oggendure noodgedwonge in hul kratte by die park gelos nadat ondersteuners van die Fernandes-gesin verbete geveg het om te keer dat die voertuie met die diere die park verlaat.
Johan Crouse, prokureur van Crouse Ingelyf wat namens die likwidateurs optree, het Donderdag aan Maroela Media verduidelik dat alles wettig en gereed is.
"Kortliks is die Fernandes-gesin se maatskappy ná 'n drie jaar lange proses in Oktober verlede jaar gelikwideer," het Crouse gesê. "Drie likwidateurs is aangestel en het begin navraag doen om die waarde van hul bates te bepaal. Daar is kort daarna 'n vergadering met Goosey en Rosa by een van hul persele in Springs gehou waartydens ooreengekom is dat die diere onder meer verkoop kan word as daar 'n tekort in die boedel is. Al die partye het die ooreenkoms onderteken."
'n Koper, Kamp 248 Sabie Park BK, het die gelikwideerde maatskappy se vaste eiendomme in Desember by die boedel gekoop en het 'n ooreenkoms met die gesin gesluit om een van die eiendomme aan hulle terug te verkoop.
"Die gesin het egter nie in terme van die ooreenkoms presteer nie en die verkoper het die transaksie omstreeks Maart gekanselleer. Teen einde April is litigasie begin om 'n uitsettingsbevel te bekom, wat toegestaan is. Die gesin het daarna 'n aansoek tot verlof vir appèl ingedien, maar die koper het terselfdertyd 'n reël 49(11)-aansoek ingedien. Dit is 'n aansoek om die hof te vra dat die uitsettingbevel voort kan gaan, hangende die appèl," het Crouse bygevoeg.
'n Regter het kort daarna twee aansoeke, die verlof tot appèl en die reël 49(11), aangehoor. Die koper se reël 49(11)-aansoek is toegestaan en die Fernandes-gesin se aansoek tot verlof van appèl is vir 'n week lank uitgestel. Die gesin se prokureur het ná die uitspraak ook aansoek gedoen vir verlof tot appèl teen die 49(11)-bevel. "Die Vrydag daarna het die regter albei aansoeke van die gesin aangehoor en albei van die hand gewys en die 49(11)-aansoek bekragtig," het Crouse gesê.
Hy het gesê die gesin het al hul opsies in die Pretoriase hooggeregshof uitgeput en hy is tydens Woensdag se dringende aansoek meegedeel dat die gesin 'n petisie by die appèlhof in Bloemfontein ingedien het. "Ek het egter nog nie 'n afskrif daarvan gekry nie en weet nog nie wat daarin staan nie, maar ingevolge reël 49(11) wat bekragtig is, kon die koper optree terwyl die appèl en aansoek om tersydestelling van die likwidasieprosesse voortgaan. Die uitsettingsbevel is egter onverwant aan die verkoop van die diere."
Hy het verduidelik wat die katte betref, is die kooptransaksie in Maart gesluit. "Die likwidateur, Sias van Rensburg, was gereeld met die gesin in kontak om die nodige permitte te kry, maar hulle het hom blootweg geïgnoreer," aldus Crouse.
Volgens hom is die koper ook 'n bewaarder en liefhebber van eksotiese diere en sy perseel is geleë naby Lichtenburg in Noordwes. "Die koper het aansoek gedoen vir die nodige invoer- en uitvoerpermitte tussen Limpopo en Noordwes en wou die verskuiwing Woensdag doen onder die toesig van 'n veearts, departement van natuurbewaring en hul prokureur, SD Nel, van De Meyer Prokureurs."
Nel, wat namens die koper optree, het Donderdag aan Maroela Media gesê al hul papierwerk was in orde en daar is glad nie onwettig opgetree soos beweer word nie.
Hy was self van vroegoggend af op die toneel. Hy beweer die elektrisiteit om die katte se kampe is afgeskakel en glo ook nie op peil nie en dit is hoe 'n tier daarin kon slaag om uit sy kamp te ontsnap.
"Die tier het oor die heining gespring en 'n veiligheidswag aangeval. Daar is waarskuwingskote gevuur, maar daar is glad nie op die tier geskiet soos wat daar wyd berig word nie. Die tier is ook glad nie gewond nie," het Nel beklemtoom.
Hy het gesê die veiligheidswag het ernstige beserings opgedoen en het baie gebloei. Hy is met 'n ambulans na 'n nabygeleë hospitaal geneem.
Volgens Nel was al die katte teen 12:30 verdoof en in houers gelaai om na die koper se perseel vervoer te word. "Toe ons teen 13:00 wou vertrek, is die enigste twee uitgangroetes by brûe vir ons geblok."
Albei kampe het Donderdag tot in die vroeë oggendure nog hul man gestaan. Nel het intussen die polisie ontbied en ná 'n ure lange geredekawel het 'n senior polisiebeampte omstreeks 00:30 gesê die geskil tussen die partye moet eerder Donderdag in die hof opgelos word.
Nel het besluit om die toneel sonder die katte te verlaat en het dikteer dat hy en die koper nie verantwoordelikheid neem vir die welstand van die roofdiere nie. "Die katte moes al teen 17:00 by hul nuwe tuiste en verdoof gewees het terwyl hulle uitgelaai word. Hulle het later self wakker geword en daar was nie water vir hulle nie. Ons was ook besorgd oor hul welstand, want 'n wakker wilde kat kan homself in so 'n beperkte ruimte beseer."
Nel het gesê hy het dit ook duidelik gestel dat die gesin self die kostes moet dra om die diere terug te skuif na hul hokke voordat hulle daar weg is.
Justin het Donderdagoggend aan Maroela Media bevestig die tier is nie geskiet soos aanvanklik vermoed is nie. "My ma het in die harwar toe die tier ontsnap het en ná die daaropvolgende skote gedink die tier is geskiet," het hy gesê. "Die tier is egter kort daarna verdoof en het op die grond gelê. Hulle het 'n handdoek oor sy kop gegooi en my ma nie naby die tier toegelaat nie. Sy het die ergste vermoed. Al die katte is nog hier. Hulle is kos en water gegee en word weer na hul kampe geskuif," het hy gesê. Hy het almal bedank wat met Woensdag se gebeure gehelp het.
Goosey het vroeër aan Maroela Media bevestig dat 'n aansoek om die likwidasie te bekamp by die hooggeregshof hangend is. Crouse het dit ook bevestig.
'n Plaaslike veearts het vroeg Donderdagmiddag opgedaag waarna die proses begin is om die katte weer te verdoof en na hul kampe te dra.
Intussen was verteenwoordigers van die koper, likwidateurs en die gesin Donderdag weer in die hof. Regter Bam was boos oor Woensdagaand se gebeure en dat daar nie ag geslaan is op sy bevel nie. Die koper het hierdie keer aansoek gedoen om 'n dringende interdik te bekom om die gesin en publiek te verhoed om te keer dat die katte verwyder word.
"Die versoek is omstreeks 14:00 aangehoor. Aangesien die veearts toe reeds besig was om die katte terug te skuif na hul kampe, het regter Bam in die belang van die katte opgetree en beslis dat die aansoek nie dringend is nie en dit van die rol verwyder. Koste is voorbehou. Hy het gesê dit is nie in belang van die diere dat hulle meer as twee keer in twee dae verdoof word nie," het Crouse ná die verrigtinge aan Maroela Media gesê.
Die koper het aangedui dat hy sy regte binne die volgende twee weke gaan afdwing in terme van die verkoopstransaksie. "Die likwidateurs voel dit is 'n bitter pil om te sluk, maar stem saam dat daar in belang van die katte se gesondheid opgetree moet word."
Lees alle vorige berigte oor die Jugomaro Predator Park op Maroela Media.
Jugomaro Predator Park in Limpopo. Foto: Tiaan Joubert
Ek het slegs positiewe kommentaar gelees van mense wat al die plaas besoek het. Is daar nie n fonds of iets waar mense kan geld skenk om die plaas te red nie? Klink tog of die eienaars baie lief is vir die plaas en ek glo elke klein bedraggie kan n verskil maak aan die katte se lewe. Kom ons help???
There is an account where we contributed to last year, go on facebook find jugomaro and send justin fernandes a private message he will give u the banking details.
Genugtig. Gister se berig was heeltemal anders as die ene. Hierdie berig het meer duidelikheid gebring. So die transaksies is reg beklink, en die tier is nie in die kop geskied nie. Die nuwe eienaar het volgens die berig ook redelik uit sy pad gegaan om die skuif so menslik as moontlik te maak en die persoon wat die perseel gekoop het. Wel ek hoop net dat alles op n goeie manier tot n einde sal kom. Dit is nog steeds n stresvolle ervaring vir beide die mense en die diere.
Hoekom moet daar nou 'n fond gestig word as die saak tog duidelik afgehandel behoord te gewees het?
Die mense is gelikwideer. Wie word nou bevoordeel die mens of die dier. Volgens my het die nuwe voornemende eienaar alles in sy vermoe gedoen om die diere te hervestig. Of verstaan ek verkeerd?
Die Plaas is NIE gelikwideer nie!!! Die likwidasie is teruggetrek. Wens die mense wat niks weet nie wil eerder nie komentaar lewer nie